《与希焦二道者夜谈漫纪》
明代·释函可

崔嵬丹凤阙，旁耸大罗宫。中有两道士，老少颜皆童。

少者王子晋，老者是葛洪。头戴五岳冠，霞裾佩玲珑。

相将步高坛，琅璈响碧空。曲终天欲曙，紫雾杂幡幢。

有时草玄文，翩若戏海鸿。有时看宝剑，光芒斗牛冲。

冰雪贮心腹，秋水湛方瞳。架上九丹经，云锦百千重。

问以世间典，亦有旧诗筒。疑尔食字化，又疑白鹤双。

忆我初来时，萧索若飘蓬。李君下拜揖，遥指昆崙峰。

千尺水晶楼，白云有路通。竹杖叩丹扄，一见气舂容。

不识人间礼，欣此邂逅逢。饮我鸭绿江，食我西山松。

赠我白马牙，衣我千针缝。乞者固无厌，施者意方隆。

共坐论南华，麈柄各横纵。出门薄云车，金勒玉面骢。

瞬息三千里，往来若游龙。匪特仙骨轻，兼之侠气雄。

最爱秦三良，三年煮石供。忽闻胥靡饥，中心已忡忡。

欲将洛多士，尽置碧纱笼。吁嗟下界苦，药裹安足充。

愿借白羽扇，熄此天地烽。愿借太乙炉，榾柮燄方红。

全收古今愁，付此鼎中镕。鍊成五色石，以补西北穹。

再借一指头，著我七尺筇。一点医巫闾，化作万选铜。

白拂从中分，相峙若泰嵩。一饱山中狼，一以济裸虫。

然后拾其馀，置之布袋中。十日买一雨，五日买一风。

更买双凤凰，朝夕鸣梧桐。一鸣黄河清，再鸣菽麦丰。

二仙笑余言，兹愿何匆匆。一治复一乱，天运无终穷。

烽火夺炊烟，甲士讵为农。閒愁亘古今，女娲叹无功。

狼贪不可厌，林林祸方丛。古佛虽大悲，难挽水火风。

买风复买雨，能令宙合同。何似买杲日，高挂扶桑东。

光照北邙山，永塞高下舂。凤凰亦有死，黄鹄一飞翀。

骑之游九州，长笑入崆峒。予复笑二仙，斯志亦未崇。

不如买鼠须，束笔拟长杠。高旻展素笺，浩浩写心胸。

心胸亦何有，浮云日夜撞。倾血三百斛，奔流泻石谼。

化作大海涛，一荡天地蒙。冥漠前致辞，恍惚觌仪容。

知是前代人，燐光如白虹。三读不二歌，声声噎寒钟。

二仙寂不言，怪涕亦无从。暗风吹窗棂，残月若朦胧。

鸡声催天衢，妄谈犹未终。吁嗟此一时，万年想高踪。

一个寒冰佛，长伴两木公。

作者简介：释函可（1611-1659），字祖心，号剩人，俗姓韩，名宗騋，广东博罗人。他是明代最后一位礼部尚书韩日缵的长子。明清之际著名诗僧。